text: [{"text_idx": "#000000", "text": "SAYO niining semaha akong nakita sa usa ka \u201cpost\u201d sa Facebook ang gihimo nga \u201cinterview\u201d ni Karen Davila sa telebisyon ngadto ni Sen. Bato dela Rosa, karon kandidato sa PDP-Laban \u2013 Cusi faction, sa pagka Presidente sa Pilipinas."}, {"text_idx": "#000001", "text": "Sa walay pag-usab sa akong personal nga pangagpas nga si Bato mosibog sa iyang kandidatura sa pag-abot na sa \u201csubstitution deadline\u201d pabor sa tinud-anay gyud nga kandidato sa administrasyon pagka Presidente, ako mituo gyud sa gipamulong ni Presidente Rodrigo Duterte nga dili angayan nga i-underestimate ang katakos sa Dabawenyo nga senador kinsa nahuman ug daghan nga mga kurso lakip na ang \u201cdoctorate\u201d sa pagdumala ug mga kalihukan."}, {"text_idx": "#000004", "text": "Apan wala damha ni Davila nga nautakan siya sa Dabawenyong senador. Imbes \u201cYes o No\u201d ang tubag ni Bato iyang gisugdan sa pulong nga dakong kantalita sa magsisibya. \u201cWow!\u201d matud sa senador. Dayon gisundan kini ni Bato ug mga pangutana kon duna bay laing estasyon sama sa GMA 7, TV 5 nga gipaseradu-an? kon duna bay mga laing \u201cmedia outlet\u201d nga gi-initan ang administrasyon? Ang maong mga pangutana nagbutang na hinuon kang Davila sa usa ka depensibo nga sitwasyon inay padayon nga mangatake sa administrasyon o kang Bato. Miingon na lamang si Davila nga \u201csigi senador atin muna\u2019ng iwanan ang isyu na iyan at marami pang mga isyu an gating tatalakayion.\u201d Human niadto giputol na ang \u201cvideo post.\u201d"}, {"text_idx": "#000005", "text": "Pero nasilsil na ni Senador Bato ngadto kang Davila nga kon ang Presidente man pabor sa gihimong wala pagbag-o sa prangkisa sa ABS-CBN ug kini iyang gawasnon nga gipadayag, ang maong baruganan sa Presidente iyahang personal nga isyu batok sa estasyon. Gidugang sab sa senador nga ang wala paglugway sa prangkisa sa ABS kolektibong desisyon sa Kongrso kansang mga membro pinili sa mga tawo. Gawas pa niini, ang isyu init nga gidebatihan sa kongreso ug gihatagan ang kompaniya sa higayon nga modepensa ug mopadayag sa ilang baruganan."}, {"text_idx": "#000006", "text": "Walay nahimo ang arogante nga magsisibya kon dili moatras ug mosimang na lamang ug lain nga isyu. Unsaon nga maayo man niyang pagkaplakda. Klaro nga iyang na-underestimate si Bato."}, {"text_idx": "#000007", "text": "Ang maong \u201cinterview\u201d sa \u201cnews anchor\u201d naghatag kanako ug higayon nga timbangon pag-ayo kining mga pulong \u201cgawasnong pagpahayag\u201d nga gigarantiyahan sa atong batakang balaod. Daghan sa mga tigpamahayag, magsisibya man o magsusulat, labi na gyud kadtong may mga sinulat o oipinyon nga gisaway o gipanghimakak sa administrasyon, ang nag-ingon nga karon ang maong propesyon anaa sa hugot nga pagpang-ipit ug panghadlok ug hulga sa administrasyon ni Duterte."}, {"text_idx": "#000009", "text": "Di ba naay panultihon nga nag-ingon, \u201cAng kagawasnon sa usa ka tawo nga magbuhat sa bisan unsa hangtug lamang kon asa magsugod na ang katungod sa lain.\u201d Sa iningles pa \u201cThe freedom of one ends where the right of another begins.\u201d"}, {"text_idx": "#000011", "text": "Enjoy this blog? Please spread the word :)"}]